公無渡河
作者：李白
朝代：唐

paragraphs: 黃河西來決崑崙，咆哮萬里觸龍門。
波滔天，堯咨嗟，大禹理百川，兒啼不窺家。
殺湍煙洪水，九州始蠶麻。
其害乃去，茫然風沙。
被髮之叟狂而癡，清晨臨流欲奚爲。
旁人不惜妻止之，公無渡河苦渡之。
虎可搏，河難憑，公果溺死流海湄。
有長鯨白齒若雪山，公乎公乎挂罥於其間，箜篌所悲竟不還。